pythainlp/thaigov-v2-corpus-22032023 huggingface dataset:
วันจันทร์ที่ 22 สิงหาคม 2565
คลิปหลุดทำไง? เปิดตัวเว็บไซต์ ช่วยเหลือ - ให้คำแนะนำแจ้งเหตุล่วงละเมิดทางเพศต่อเด็ก
.....
รัฐบาลเปิดตัวเว็บไซต์ www.คลิปหลุดทำไง .com หรือwww.help.ticac.orgภายใต้โครงการประชารัฐยุติธรรมนำเด็กปลอดภัย เพื่อเป็นช่องทางสื่อสารให้ข้อมูลและให้คำแนะนำในการแจ้งเหตุเรื่องล่วงละเมิดทางเพศต่อเด็ก และสื่อลามกอนาจารเด็กทางออนไลน์ แก่เด็กและผู้ปกครอง ซึ่งเป็นหนึ่งในรูปแบบของปัญหาการค้ามนุษย์ที่รัฐบาลได้ประกาศนโยบายต่อต้านการค้ามนุษย์ เป็นวาระแห่งชาติ
.
เป็นการบูรณาการร่วมกันของหน่วยงาน ทั้งภาครัฐและประชาสังคม รวมกันเป็นทีมสหวิชาชีพ เพื่อช่วยเหลือเด็กผู้เสียหายอย่างเป็นรูปธรรม เมื่อแจ้งเบาะแสหรือแจ้งขอความช่วยเหลือ จะมีเจ้าหน้าที่และหน่วยงานที่เกี่ยวข้องดำเนินการช่วยเหลือทันที รวมถึงสามารถติดตามผลการแจ้งเบาะแสตามเหตุกรณีที่เกิดขึ้นได้อีกด้วย
.
ผู้พบเห็นเหตุล่วงละเมิดทางเพศต่อเด็กและสื่อลามกอนาจารเด็กผ่านสื่อออนไลน์ สามารถแจ้งเบาะแสได้ที่ www.คลิปหลุดทำไง .com หรือwww.help.ticac.org
#ไทยคู่ฟ้า#ร่วมต้านโควิด19
-------------------
วันพุธที่ 29 กันยายน 2564
รัฐมนตรีว่าการกระทรวงยุติธรรม รับมอบถุงยังชีพ 1,000 ถุงจาก บีทีเอส กรุ๊ป หวังช่วยเทาทุกข์ชาวบ้าน พร้อมกำชับ ผบ.เรือนจำเฝ้าระวังอย่าให้น้ำทะลักเข้าคุก
รัฐมนตรีว่าการกระทรวงยุติธรรม รับมอบถุงยังชีพ 1,000 ถุงจาก บีทีเอส กรุ๊ป หวังช่วยเทาทุกข์ชาวบ้าน พร้อมกำชับ ผบ.เรือนจำเฝ้าระวังอย่าให้น้ำทะลักเข้าคุก หวั่นเกิดโรคระบาด จี้ยุติธรรมจังหวัด เร่งทำงานเชิงรุกช่วยประชาชน
เมื่อเวลา 15.30 น. ที่กระทรวงยุติธรรม นายสมศักดิ์ เทพสุทิน รัฐมนตรีว่าการกระทรวงยุติธรรม พร้อมด้วย ว่าที่ ร.ต.ธนกฤต จิตรอารีย์รัตน์ เลขานุการ รมว.ยุติธรรม น.ส.ณัฐธ์ภัสส์ ยงใจยุทธ ผู้ช่วย รมว.ยุติธรรม นายชูศักดิ์ คีรีมาศทอง ส.ส.สุโขทัย พรรคพลังประชารัฐ และนพ.ไตรยฤทธิ์ เตมหิวงศ์ ผู้ตรวจราชการกระทรวงยุติธรรม​รับมอบถุงยังชีพ 1,000 ถุง จากนายคีรี กาญจนพาสน์ ประธานกรรมการ บริษัท บีทีเอส กรุ๊ป โฮลดิ้งส์ จำกัด (มหาชน) และพ.ต.อ.สุชาติ วงศ์อนันต์ชัย ที่ปรึกษาประธานกรรมการบริษัท บีทีเอส กรุ๊ป โฮลดิ้งส์ จำกัด (มหาชน)นายรังสิน กฤตลักษณ์ ผู้อำนวยการใหญ่สายปฏิบัติการ บมจ. บีทีเอส กรุ๊ปฯและอดีตอธิบดีกรมราชทัณฑ์ โดยในถุงยังชีพประกอบด้วย ข้าวสาร บะหมี่กึ่งสำเร็จรูป นมกล่อง ปลากระป๋อง ชุดยาเบื้องต้น หน้ากากอนามัย เจลแอลกอฮอล์ สเปรย์กันยุง และน้ำดื่ม 200 แพ็ค เพื่อนำไปช่วยเหลือผู้ประสบภัย
นายสมศักดิ์ กล่าวว่า ถุงยังชีพชุดนี้ตนจะนำไปแจกจ่ายช่วยเหลือชาวบ้านที่เดือดร้อน โดยจากสถานการณ์อุทกภัยทั่วประเทศ มีพื้นที่หลายแห่งประสบปัญหา และต้องเฝ้าระวังน้ำท่วมฉับพลัน โดยกรมป้องกันและบรรเทาสาธารณภัย (ป.ภ.) รายงานสถานการณ์ ข้อมูลคาดการณ์และแจ้งเตือนภัย พื้นที่เฝ้าระวังน้ำท่วมฉับพลัน และน้ำป่าไหลหลาก เช่น สุโขทัย ตาก กำแพงเพชร เพชรบูรณ์ นครสวรรค์ ลพบุรี อยุธยา ชัยภูมิ นครราชสีมา จันทบุรี ตราด และพังงา นอกจากนี้ยังมีถนนและสะพานหลายแห่งถูกน้ำพัดจนชำรุด โดยในส่วนของกระทรวงยุติธรรมได้กำชับ ผู้บัญชาการเรือนจำทั่วประเทศ เฝ้าระวังและเตรียมความพร้อมในการป้องกันอย่าให้น้ำไหลทะลักเข้าท่วมเรือนจำ เพราะขณะนี้มีการระบาดของโควิด-19 อยู่แล้ว หากน้ำไหลท่วมเข้าไปอีกจะทำให้เกิดความยากลำบากในการดูแลผู้ต้องขัง และอาจจะมีโรคระบาดอื่นๆตามมาได้
"ในส่วนของ สำนักงานยุติธรรมจังหวัด ขอให้เร่งดูแลสอดส่องช่วยเหลือประชาชน ประสานงานกับหน่วยงานต่างๆ สอบถามว่าให้ช่วยเหลือตรงไหนอย่างไรบ้าง หากมีอะไรที่ทำได้เลยก็ขอให้รีบลงมือทำ เพราะประชาชนในหลายพื้นที่กำลังเดือดร้อนอย่างหนัก เราต้องทำงานเชิงรุกเข้าถึงให้ประชาชน ตามนโยบาย ยุติธรรมเชิงรุก สร้างสุขให้ประชาชน"นายสมศักดิ์ กล่าว
วันเสาร์ที่ 16 ตุลาคม 2564
​กรมทางหลวงชนบท รายงานสถานการณ์สายทางที่ได้รับผลกระทบจากอุทกภัย ประจำวันที่ 16 ตุลาคม 2564 เวลา 12.00 น. สัญจรผ่านไม่ได้ 13 สายทาง พร้อมเฝ้าระวังรับมือสถานการณ์อุทกภัยอย่างใกล้ชิด
ถนนทางหลวงชนบทที่ประสบอุทกภัยในพื้นที่ 13 จังหวัด รวม 29 สายทาง สามารถสัญจรผ่านได้ 16 สายทาง และไม่สามารถสัญจรผ่านได้ 13 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 16 ตุลาคม 2564 เวลา 12.00 น. ว่า มีถนนทางหลวงชนบทที่ประสบอุทกภัยในพื้นที่ 13 จังหวัด ได้แก่ พระนครศรีอยุธยา อ่างทอง ลพบุรี สิงห์บุรี นครราชสีมา ชัยภูมิ สุรินทร์ บุรีรัมย์ ขอนแก่น มหาสารคาม นครสวรรค์ สุพรรณบุรี และฉะเชิงเทรา รวม 29 สายทาง สามารถสัญจรผ่านได้ 16 สายทาง และไม่สามารถสัญจรผ่านได้ 13 สายทาง แบ่งเป็น น้ำท่วมสูง 7 สายทาง (7 แห่ง) ทางขาด โครงสร้างทางชำรุด กัดเซาะ 6 สายทาง (6 แห่ง) รายละเอียดดังนี้
1. สายทาง นว.3102 แยก ทล.117 - บ้านเนิน อำเภอเก้าเลี้ยว และชุมแสง จังหวัดนครสวรรค์ น้ำท่วมสูง 40 เซนติเมตร (ช่วง กม. ที่ 8+300 ถึง 11+100)
2. สายทาง ชย.3010 แยก ทล.205 - อ่างเก็บน้ำลำคันฉู อำเภอบำเหน็จณรงค์ จังหวัดชัยภูมิ เส้นทางขาด (ช่วง กม. ที่ 2+600 ถึง 2+800)
3. สายทาง ชย.024 สะพานข้ามแม่น้ำชี ท่านกโง่ อำเภอคอนสวรรค์ จังหวัดชัยภูมิ เส้นทางขาด (ช่วง กม. ที่ 2+000 ถึง 3+600)
4. สายทาง สร.021 ถนนเชิงลาดสะพานมิตรภาพสระขุด อำเภอชุมพลบุรี จังหวัดสุรินทร์ น้ำท่วมสูง 60 เซนติเมตร (ช่วง กม. ที่ 1+200 ถึง 3+800)
5. สายทาง บร.018 สะพานชุมชนข้ามแม่น้ำมูล อำเภอสตึก จังหวัดบุรีรัมย์ น้ำท่วมสูง 80 เซนติเมตร (ช่วง กม. ที่ 1+300 ถึง 1+700)
6. สายทาง ขก.1011 แยก ทล.2 - บ้านพระยืน อำเภอเมือง และพระยืน จังหวัดขอนแก่น เส้นทางขาด (ช่วง กม. ที่ 2+000 ถึง 2+200)
7. สายทาง ขก.020 สะพานข้ามลำน้ำชี อำเภอโคกโพธิ์ไชย และแวงใหญ่ จังหวัดขอนแก่น เส้นทางขาด (ช่วง กม. ที่ 0+500 ถึง 5+400)
8. สายทาง ขก.1039 แยก ทล.2 - บ้านหนองไห อำเภอบ้านแฮด และมัญจาคีรี จังหวัดขอนแก่น เส้นทางขาด (ช่วง กม. ที่ 12+800 ถึง 13+000)
9. สายทาง มค.005 ถนนเชิงลาดสะพานลดาวัลย์ข้ามลำน้ำชี อำเภอโกสุมพิสัย จังหวัดมหาสารคาม น้ำท่วมสูง 50 เซนติเมตร
10. สายทาง มค.009 ถนนเชิงลาดสะพานบ้านคุยเชือก อำเภอโกสุมพิสัย จังหวัดมหาสารคาม น้ำท่วมสูง 50 เซนติเมตร
11. สายทาง อย.026 สะพานวัดอินทาราม อำเภอบางบาล จังหวัดพระนครศรีอยุธยา น้ำท่วมสูง 40 เซนติเมตร (ช่วง กม. ที่ 0+000 ถึง 0+075)
12. สายทาง อท.2034 แยก ทล.32 - บ้านมหานาม อำเภอไชโย จังหวัดอ่างทอง น้ำท่วมสูง 40 เซนติเมตร (ช่วง กม. ที่ 3+500 ถึง 7+300)
13. สายทาง ลบ.5183 แยกทางหลวงชนบท ลบ.4056 - บ้านเขาราบ อำเภอยางราก จังหวัดลพบุรี เส้นทางขาด (ช่วง กม. ที่ 1+130 ถึง 1+135)
ทั้งนี้ ทช. ได้เข้าดำเนินการซ่อมแซมและฟื้นฟูเส้นทางที่ได้รับผลกระทบจากอุทกภัยอย่างเร่งด่วน ติดตั้งป้ายเตือน และอำนวยความสะดวกให้กับประชาชน เพื่อให้สามารถใช้เส้นทางสัญจรได้อย่างปลอดภัย พร้อมทั้งเฝ้าระวังสถานการณ์อุทกภัยอย่างใกล้ชิด ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม โดย ทช. จะติดตามสถานการณ์อย่างใกล้ชิดและรายงานให้ทราบเป็นระยะ ๆ ประชาชนสามารถแจ้งเหตุอุทกภัยหรือสอบถามเส้นทางได้ที่สายด่วนกรมทางหลวงชนบท โทร. 1146
วันศุกร์ที่ 2 กรกฎาคม 2564
รมช.สาธิต เยี่ยมเด็กและครูติดเชื้อโควิดคลัสเตอร์ศูนย์เด็กเล็กศรีสุข ที่รักษารพ.ขอนแก่น
รัฐมนตรีช่วยว่าการกระทรวงสาธารณสุข เยี่ยมให้กำลังใจเด็กและครูติดเชื้อโควิด19 คลัสเตอร์ศูนย์เด็กเล็กตำบลศรีสุข  ที่รักษาอยู่ในรพ.ขอนแก่น พร้อมมอบของเล่นกระตุ้นพัฒนาการ  ย้ำมาตรการของรัฐบาล ความเข้าใจและความร่วมมือของประชาชน การควบคุมป้องกันโรค
รัฐมนตรีช่วยว่าการกระทรวงสาธารณสุข เยี่ยมให้กำลังใจเด็กและครูติดเชื้อโควิด19 คลัสเตอร์ศูนย์เด็กเล็กตำบลศรีสุข ที่รักษาอยู่ในรพ.ขอนแก่น พร้อมมอบของเล่นกระตุ้นพัฒนาการ ย้ำมาตรการของรัฐบาล ความเข้าใจและความร่วมมือของประชาชน การควบคุมป้องกันโรค และการรักษา ควบคู่กับการฉีดวัคซีน หากทั้งหมดทำได้ดีโรคจะจบได้เร็ว
วันนี้ (2 กรกฎาคม 2564) ที่โรงพยาบาลขอนแก่น จ.ขอนแก่น ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วยนายแพทย์สุวรรณชัย วัฒนายิ่งเจริญชัย อธิบดีกรมอนามัย นายแพทย์สมชายโชติ ปิยวัชร์เวลา นายแพทย์สาธารณสุขขอนแก่น เยี่ยมให้กำลังใจเด็กและครูพี่เลี้ยงศูนย์เด็กเล็กตำบลศรีสุขที่ติดเชื้อโควิด 19 พร้อมมอบของเล่นกระตุ้นพัฒนาการ โดยดร.สาธิตกล่าวว่า วันนี้ได้มาเยี่ยมเด็กๆ จากศูนย์เด็กเล็ก
23 ราย และคุณครูพี่เลี้ยง 6 รายที่ติดเชื้อโควิด 19 รักษาตัวอยู่ในห้องแยกโรคความดันลบของโรงพยาบาลขอนแก่น ซึ่งเด็กๆ ทั้งหมดปลอดภัยแข็งแรงดี รับประทานอาหารได้ มีครู 1 รายเริ่มมีอาการย้ายไปรักษาที่หอผู้ป่วยรวมโควิด
“การดูแลเด็กติดเชื้อโควิดเป็นเรื่องละเอียดอ่อน ทาง รพ.ขอนแก่นทำได้ดี ใช้วิธีให้ครูที่คุ้นเคยกับเด็กมาช่วยดูแลร่วมกับพยาบาล จากการตรวจเยี่ยมเด็กทุกคนอาการปกติ เล่นกันสนุก ส่วนครูที่ดูแลอาจจะมีความเครียดบ้าง เหมือนเราที่ต้องดูแลลูกเล็กๆ ตลอด 24 ชั่วโมง ได้ส่งทีมจิตแพทย์ไปพูดคุย มีกิจกรรมช่วยคลายเครียด”ดร.สาธิตกล่าว
สำหรับคลัสเตอร์ศูนย์เด็กเล็กตำบลศรีสุข อำเภอสีชมพู สำนักงานสาธารณสุขจังหวัดได้ทำการสอบสวนและเก็บตัวอย่างจากเด็กและเจ้าหน้าที่ รวม162 ราย มีผลบวก 42 ราย เป็นครูศูนย์เด็กเล็ก 8 ราย เป็นเด็กนักเรียนศูนย์เด็กเล็ก 34 ราย ทั้งหมดสายพันธุ์อัลฟา ขณะนี้เข้ารับการรักษาที่ รพ.ขอนแก่น และรพ.ศรีนครินทร์ นอกจากนี้ ได้ค้นหาผู้สัมผัสในชุมชนเพิ่ม และรอส่งตรวจทางห้องปฏิบัติการ อีก 248 ราย
ดร.สาธิตกล่าวต่อว่า ส่วนการฉีดวัคซีนโควิดของจังหวัดขอนแก่น มีกลุ่มเป้าหมาย1,256,172 คน ฉีดแล้ว 68,806 คน คิดเป็นร้อยละ 5 ซึ่งจังหวัดได้เตรียมพร้อมจุดบริการฉีดวัคซีนในเขตอำเภอเมือง ได้แก่ ศูนย์แสดงสินค้านานาชาติ ห้างสรรพสินค้าเซ็ลทรัล ศูนย์อนามัยที่ 7 และที่โรงพยาบาลในทุกอำเภอ มีศักยภาพเพียงพอที่จะฉีดวัคซีนให้ครบตามกำหนด ทั้งนี้ จะได้เสนอต่อที่ประชุม ศบค. เพื่อขอรับวัคซีนเพิ่ม เนื่องจากจังหวัดขอนแก่น เป็นจังหวัดที่มีศักยภาพเป็นศูนย์กลางด้านเศรษฐกิจและการศึกษาของภูมิภาคนี้ อย่างไรก็ตาม การควบคุมโรคโควิดเป็นเรื่องของทุกคนเป็นหน้าที่ของทุกคน เราต้องอยู่กับโรคให้ได้ ซึ่งมาตรการของรัฐบาล ความเข้าใจความร่วมมือของประชาชน การป้องกันควบคุมโรคและการรักษา ควบคู่กับการฉีดวัคซีนให้ครอบคลุมร้อยละ 70 หากทั้งหมดทำได้ดีโรคจะจบได้เร็ว
********************************* 2 กรกฎาคม 2564
วันเสาร์ที่ 25 มิถุนายน 2565
สธ.แจง โอมิครอน BA.4 / BA.5 ยังไม่มีข้อมูลรุนแรงขึ้น ย้ำวัคซีนเข็มกระตุ้นช่วยเพิ่มภูมิคุ้มกัน
กระทรวงสาธารณสุข แจงเชื้อโควิด 19 สายพันธุ์โอมิครอน BA.4/BA.5 ยังไม่มีข้อมูลชัดเจนเรื่องความรุนแรงที่มากขึ้น ขอประชาชนอย่าเพิ่งวิตกกังวล ประเทศไทยมีระบบเฝ้าระวังผู้ป่วยหนักและสายพันธุ์ย่อยต่อเนื่อง
กระทรวงสาธารณสุข แจงเชื้อโควิด 19 สายพันธุ์โอมิครอนBA.4/BA.5 ยังไม่มีข้อมูลชัดเจนเรื่องความรุนแรงที่มากขึ้น ขอประชาชนอย่าเพิ่งวิตกกังวล ประเทศไทยมีระบบเฝ้าระวังผู้ป่วยหนักและสายพันธุ์ย่อยต่อเนื่อง ย้ำฉีดวัคซีนเข็มกระตุ้นช่วยเพิ่มภูมิคุ้มกันสู้เชื้อได้ และแม้จะมีการผ่อนคลายมาตรการมากขึ้น แต่ยังต้องป้องกันตนเองอย่างเหมาะสม
วันนี้ (25 มิถุนายน 2565) นายแพทย์โอภาส การย์กวินพงศ์ อธิบดีกรมควบคุมโรค กล่าวถึงกรณีมีการเผยแพร่ข้อความทางสื่อโซเชียลว่าเชื้อโควิด 19 สายพันธุ์โอมิครอนBA.4 และ BA.5 มีความรุนแรงกว่าสายพันธุ์เดลตา 5 เท่า และมีอัตราเสียชีวิตสูง ว่า ข้อมูลดังกล่าวไม่มีหลักฐานและแหล่งที่มาของข้อมูลที่น่าเชื่อถือขอให้ประชาชนอย่าวิตกกังวลต่อข้อมูลดังกล่าว ทั้งนี้ เชื้อโควิด 19 สายพันธุ์โอมิครอนBA.4 และ BA.5 แม้องค์การอนามัยโลกจะจัดให้เป็นสายพันธุ์ที่น่ากังวลและต้องเฝ้าระวัง (VOC lineages under monitoring :VOC-LUM) เนื่องจากความสามารถในการแพร่เชื้อเพิ่มขึ้น หลบภูมิคุ้มกันได้มากขึ้น แต่ยังไม่มีหลักฐานเพียงพอว่ามีความรุนแรงมากขึ้น
สำหรับสถานการณ์ของทั้ง 2 สายพันธุ์นี้ องค์การอนามัยโลกให้ความเห็นว่าต้องเฝ้าระวังBA.5 อย่างใกล้ชิด เนื่องจากแอนติบอดีที่จะทำลายฤทธิ์ของเชื้อใช้ได้น้อย ยารักษาตอบสนองน้อยลง แต่ยังสรุปไม่ได้ว่ามีความรุนแรงเพิ่มขึ้นหรือไม่ ต้องรอข้อมูลเพิ่มเติม ขณะที่ฐานข้อมูลโลก GISAID พบ BA.5 สะสม 31,577 ตัวอย่าง ใน 62ประเทศ มีแนวโน้มเพิ่มขึ้นจาก 16% เป็น 25% ส่วนBA.4 พบสะสม 14,655 ตัวอย่าง แนวโน้มลดลงจาก 16% เหลือ 9%
นพ.โอภาสกล่าวต่อว่า สำหรับประเทศไทยมีระบบเฝ้าระวังสายพันธุ์อย่างต่อเนื่อง ขณะนี้ยังพบBA.4 และ BA.5 ในกลุ่มผู้เดินทางจากต่างประเทศในสัดส่วนสูงกว่าผู้ติดเชื้อในประเทศ และจะมีการศึกษาในผู้ป่วยอาการหนักว่ามีความสัมพันธ์กับ 2 สายพันธุ์นี้หรือไม่ อย่างไรก็ตาม แม้ช่วงนี้จะมีการผ่อนคลายมาตรการต่างๆ เพื่อให้ประชาชนสามารถดำเนินชีวิตได้ใกล้เคียงปกติและขับเคลื่อนเศรษฐกิจ แต่ขอให้ยังคงมาตรการป้องกันตนเองที่เหมาะสม เพื่อช่วยป้องกันและลดความเสี่ยงจากการติดเชื้อทุกสายพันธุ์ นอกจากนี้ การที่ประชาชนเข้ารับวัคซีนเข็มกระตุ้นเพื่อให้มีภูมิคุ้มกันสูงมากพอยังเป็นเรื่องที่สำคัญและมีความจำเป็น เพราะจะทำให้ช่วยลดความเสี่ยงการติดเชื้อและป้องกันอาการรุนแรงได้
******************************************** 25 มิถุนายน 2565
วันเสาร์ที่ 4 ธันวาคม 2564
กระทรวงคมนาคมสรุปรายงานอุทกภัยในเส้นทางคมนาคม ข้อมูล ณ วันที่ 4 ธันวาคม 2564
กระทรวงคมนาคม โดยศูนย์ Command Center ภัยพิบัติกระทรวงคมนาคม สรุปรายงานอุทกภัยในเส้นทางคมนาคม รายละเอียดดังนี้
1. มีโครงข่ายคมนาคมได้รับผลกระทบ รวม 12 เส้นทาง จำนวน 16 แห่ง สามารถสัญจรผ่านได้ 12 แห่ง สัญจรผ่านไม่ได้ 4 แห่ง
2. ถนนทางหลวง ได้รับผลกระทบ รวม 5 เส้นทาง จำนวน 8 แห่ง สามารถสัญจรผ่านได้ทั้ง 8 แห่ง
3. ถนนทางหลวงชนบท ได้รับผลกระทบ รวม 7 เส้นทาง จำนวน 8 แห่ง สามารถสัญจรผ่านได้ 4 แห่ง สัญจรผ่านไม่ได้ 4 แห่ง
4. มีจังหวัดที่ได้รับผลกระทบจากเหตุอุทกภัย 5 จังหวัด ได้แก่
- จังหวัดสุราษฎร์ธานี
- จังหวัดนครศรีธรรมราช
- จังหวัดพัทลุง
- จังหวัดชุมพร
- จังหวัดนราธิวาส
5. การรถไฟแห่งประเทศไทย และบริษัท ขนส่ง จำกัด สามารถเดินรถได้ตามปกติ
6. กรมเจ้าท่า ให้ความช่วยเหลือและบรรเทาความเดือดร้อนแก่ประชาชนในพื้นที่ที่ประสบอุทกภัย รวมทั้งเฝ้าระวังติดตามระดับน้ำในพื้นที่ที่ได้รับผลกระทบอย่างใกล้ชิด
7. กรมทางหลวงและกรมทางหลวงชนบท ติดตั้งป้ายและอุปกรณ์เพื่ออำนวยความสะดวกประชาชนในการสัญจรในพื้นที่เกิดประสบเหตุอุทกภัย พร้อมนำเครื่องจักรเข้าซ่อมแซมถนนที่ได้รับความเสียหาย
8. ในส่วนของท่าเรือและท่าอากาศยาน ยังไม่มีรายงานการได้รับผลกระทบจากเหตุอุทกภัย
ทั้งนี้ สามารถสอบถามเส้นทาง ข้อมูลเพิ่มเติมหรือแจ้งเหตุอุทกภัย ได้ที่
- ศูนย์ปฏิบัติการความปลอดภัยคมนาคม โทร. 1356
- สายด่วนกรมทางหลวง โทร. 1586
- สายด่วนกรมทางหลวงชนบท โทร. 1146
- สายด่วนบริษัท ขนส่ง จำกัด โทร. 1490 เรียก บขส.
- สายด่วนการรถไฟแห่งประเทศไทย โทร. 1690
- สายด่วนกรมเจ้าท่า โทร. 1199
วันศุกร์ที่ 24 กันยายน 2564
ราชกิจจานุเบกษา ประกาศรับรอง "อีสปอร์ต" เป็นกีฬาอาชีพ
....
เว็บไซต์ราชกิจจานุเบกษา เผยแพร่ประกาศคณะกรรมการกีฬาอาชีพ รับรองให้ "กีฬาอีสปอร์ต" หรือการแข่งขันกีฬาอิเล็กทรอนิกส์ เป็นกีฬาอาชีพอย่างเป็นทางการ เพื่อส่งเสริม สนับสนุน และพัฒนาสมาคมกีฬาอาชีพ สโมสรกีฬาอาชีพ นักกีฬาอาชีพ และบุคลากรกีฬาอาชีพที่เกี่ยวข้องตามกฎหมาย โดยมีผลบังคับใช้ตั้งแต่วันที่ 21 ก.ย. 64 เป็นต้นไป
.
และเปิดให้สมาคมกีฬาและสโมสรกีฬาอาชีพในชนิดกีฬาอีสปอร์ต มาจดแจ้งการดำเนินการต่อนายทะเบียน ภายใน 90 วัน นับแต่วันที่ประกาศฉบับนี้ มีผลบังคับใช้
.
อ่านประกาศฉบับเต็ม คลิกhttp://www.ratchakitcha.soc.go.th/DATA/PDF/2564/E/224/T_0052.PDF
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 25 ตุลาคม 2564
กรมการขนส่งทางราง ลงพื้นที่การปรับปรุงสถานีรถไฟฟ้า ARL สถานีพญาไท
ก่อนการถ่ายโอนธุรกิจแอร์พอร์ต เรลลิงก์ไปยังเอเชีย เอรา วัน
ในวันที่ 25 ตุลาคม 2564 นายพิเชฐ คุณาธรรมรักษ์ รองอธิบดีกรมการขนส่งทางราง กระทรวงคมนาคม นำคณะเจ้าหน้าที่กรมการขนส่งทางราง (ขร.) ลงพื้นที่เพื่อสำรวจการปรับปรุงสถานีและการให้บริการรถไฟฟ้าแอร์พอร์ต เรลลิงก์ ณ สถานีพญาไท โดยมีผู้บริหารจากการรถไฟแห่งประเทศไทย (รฟท.) บริษัท รถไฟฟ้า ร.ฟ.ท. จำกัด (รฟฟท.) และบริษัท เอเชีย เอรา วัน จำกัด (AERA1)
บริษัท เอเชีย เอรา วัน จำกัด หรือ AERA1 ได้รับสิทธิในการให้บริการเดินรถไฟฟ้าแอร์พอร์ต เรลลิงก์ (รถไฟฟ้า ARL) แต่เนื่องด้วยสถานการณ์การแพร่ระบาดของเชื้อไวรัสโควิด-19 ทำให้ทาง AERA1ไม่สามารถชำระค่าสิทธิแอร์พอร์ต เรสลิงก์ ได้ครบถ้วนทั้งหมดภายในวันที่ครบระยะเวลาตามสัญญาร่วมลงทุน จึงขอเลื่อนวันถ่ายโอนธุรกิจแอร์พอร์ต เรลลิงก์ ออกไปอีก 3 เดือน นับจากวันที่ 24 ตุลาคม 2564 โดยทาง AERA1 จะให้การสนับสนุนบุคลากรทั้งหมดและรับความเสี่ยงทั้งหมดที่อาจจะเกิดขึ้นจากการดำเนินงานที่ได้รับมอบหมาย เพื่อให้งานดังกล่าวเป็นไปตามมาตรฐานดัชนีชี้วัด (KPI) โดย รฟท. รฟฟท. และที่ปรึกษาของ รฟท. มีสิทธิกำกับดูแลเอกชนคู่สัญญาให้ดำเนินการตามมาตรฐานดัชนีชี้วัด ดังกล่าว
ทั้งนี้ บัตรโดยสารของแอร์พอร์ต เรลลิงก์ (บัตรเดิม) ยังคงใช้งานได้ตามปกติและสามารถเติมเงินเพื่อใช้บริการรถไฟฟ้า ARL ได้เหมือนเดิม รวมทั้งยังไม่มีการนำบัตรเดิมมาเปลี่ยนเป็นบัตรใหม่ของเอกชนที่ได้รับสิทธิ จนกว่าจะมีการเปลี่ยนแปลง ซึ่งจะมีการประชาสัมพันธ์ให้ประชาชนได้รับทราบต่อไป
สำหรับการลงพื้นที่ฯ ดังกล่าวผู้แทนหน่วยงานได้ให้ข้อมูลในการปรับปรุงสถานีและการให้บริการเดินรถรวมถึงขั้นตอนการดำเนินงานในช่วงระหว่างการถ่ายโอนธุรกิจแอร์พอร์ต เรลลิงก์ โดย ขร. ได้เน้นย้ำในการให้บริการรถไฟฟ้า ARL ต้องไม่ส่งผลกระทบต่อผู้ใช้บริการ และได้รับความสะดวก หากมีการเปลี่ยนแปลงหรือดำเนินการต่างๆที่มีผลกระทบต่อผู้ใช้บริการ ต้องประชาสัมพันธ์ให้ผู้ใช้บริการได้รับทราบและสร้างเข้าใจอย่างรวดเร็ว
วันศุกร์ที่ 13 สิงหาคม 2564
พม. จับมือสำนักนายกรัฐมนตรี ลงพื้นที่เขตพระโขนง และอีก 7 เขต กทม. มอบ "ถุงกำลังใจ สู้โควิด 19" ช่วยเหลือผู้ป่วยติดเตียงในชุมชน
พม. จับมือสำนักนายกรัฐมนตรี ลงพื้นที่เขตพระโขนง และอีก 7 เขต กทม. มอบ "ถุงกำลังใจ สู้โควิด 19" ช่วยเหลือผู้ป่วยติดเตียงในชุมชน
เมื่อวันที่ 7 ส.ค. 64เวลา 13.30 น. นายธีรภัทร ประยูรสิทธิ ปลัดสำนักนายกรัฐมนตรี และนางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) พร้อมด้วยคณะผู้บริหารกระทรวง พม. ศูนย์ช่วยเหลือสังคม สายด่วย พม. โทร. 1300 และสำนักงานเขตพระโขนง กทม. ลงพื้นที่บูรณาการร่วมกัน ณ วัดวชิรธรรมสาธิตวรวิหาร ซอยสุขุมวิท101/1 เขตพระโขนง กทม. เพื่อมอบถุงยังชีพ "ถุงกำลังใจ สู้โควิด-19" ซึ่งภายในถุงยังชีพประกอบด้วยเครื่องอุปโภค บริโภค และยาที่มีความจำเป็น ให้กับผู้แทนชุนชนเพื่อนำไปแจกจ่ายช่วยเหลือผู้ป่วยติดเตียงที่กำลังประสบปัญหาความเดือดร้อนและความยากลำบากในสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) นอกจากนี้ ยังได้ไปเยี่ยมบ้านและมอบถุงยังชีพให้ผู้สูงอายุที่ป่วยติดเตียงในชุมชนจำนวน 5 ราย อีกด้วย
นางพัชรี กล่าวว่า จากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ได้ส่งผลกระทบทั้งด้านเศรษฐกิจและสังคมต่อประชาชนในวงกว้างทั่วประเทศอย่างต่อเนื่องและมีแนวโน้มความรุนแรงเพิ่มมากขึ้น กระทรวง พม. จึงมีความห่วงใยประชาชนทุกกลุ่มเป้าหมาย โดยเฉพาะกลุ่มเปราะบางที่มีความเสี่ยงสูง ได้แก่ เด็ก ผู้สูงอายุ คนพิการ คนเร่ร่อน คนไร้บ้าน และผู้ด้อยโอกาส รวมทั้งผู้ป่วยติดเตียง ทั้งนี้ กระทรวง พม. ได้รับการสนับสนุนจากคณะกรรมการบริหารจัดการเงินบริจาคและทรัพย์สินเพื่อสนับสนุนการดำเนินการแก้ไขปัญหาจากโรคติดเชื้อไวรัสโคโรนา 2019 (COVID-19) โดยใช้เงินบริจาคจากบัญชี "สำนักงานปลัดสำนักนายกรัฐมนตรีเพื่อรับบริจาคสนับสนุนการแก้ไขปัญหาโรคติดเชื้อไวรัสโคโรนา 2019 (COVID-19)" จัดทำถุงยังชีพ "ถุงกำลังใจ สู้โควิด 19" จำนวน 6,796 ชุด อีกทั้งกระทรวง พม.ได้จัดทำถุงยังชีพ "ถุงกำลังใจ สู้โควิด 19" เพิ่มให้เป็น 10,000 ถุง และจะจัดทำเพิ่มเติมเพื่อให้เพียงพอกับจำนวนผู้ป่วยติดเตียงที่เดือดร้อนในพื้นที่ กทม. ซึ่งเป็นหนึ่งในจังหวัดพื้นที่ควบคุมเข้มงวดและสูงสุด โดยระหว่างวันที่ 6-8 ส.ค. 2564 ได้กำหนดการลงพื้นที่ชุมชนเพื่อมอบถุงยังชีพ "ถุงกำลังใจ สู้โควิด 19" จำนวน 3,565 ถุง โดยในแต่ละวัน มีการแบ่งทีม พม. ออกเป็น 8 ทีมๆ ละ 1 เขต และส่วนที่เหลือจะร่วมมือกับบริษัทไปรษณีย์ไทย จำกัด เพื่อจัดส่งถุงยังชีพให้ผู้ป่วยติดเตียงอย่างทั่วถึงและรวดเร็วต่อไป สำหรับวันนี้เป็นวันที่สองของการลงพื้นที่มอบถุงยังชีพ "ถุงกำลังใจ สู้โควิด 19" จำนวน 929 ถุง ของทีม พม. ทั้ง 8 ทีม ซึ่ง มีผู้บริหารกระทรวง พม. ร่วมลงพื้นที่ใน 8 เขต กทม. ได้แก่ เขตพระโขนง คลองสาน ตลิ่งชัน บางแค ห้วยขวาง หลักสี่ คันนายาว และคลองสามวา
นางพัชรี กล่าวเพิ่มเติมว่า หากพบเห็นผู้ป่วยติดเตียงหรือกลุ่มเปราะบางกำลังประสบปัญหาทางสังคมและความเดือดร้อนจากผลกระทบของโรคโควิด-19 สามารถติดต่อขอความช่วยเหลือได้ที่ 1) ศูนย์ช่วยเหลือสังคม สายด่วน พม. โทร.1300 2) สายด่วนคนพิการ โทร. 1479 3) สำนักงานพัฒนาสังคมและความมั่นคงของมนุษย์จังหวัดทั่วประเทศ และ 4) อาสาสมัครพัฒนาสังคมและความมั่นคงของมนุษย์ (อพม.) ในพื้นที่
วันศุกร์ที่ 2 กรกฎาคม 2564
รมว.แรงงาน ชื่นชม เชิดชูเกียรติ 1,306 สถานประกอบกิจการดีเด่น ด้านแรงงานสัมพันธ์และสวัสดิการแรงงาน ประจำปี 2564
ที่มีระบบบริหารจัดการด้านแรงงานสัมพันธ์และสวัสดิการแรงงานที่ดี ฟันฝ่าอุปสรรควิกฤตโควิด-19 ทำให้สถานประกอบกิจการดำเนินกิจการอยู่ได้  จนได้รับรางวัลสถานประกอบกิจการดีเด่นด้านแรงงานสัมพันธ์และสวัสดิการแรงงาน ประจำปี 2564
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า กระทรวงแรงงานได้มอบให้กรมสวัสดิการและคุ้มครองแรงงาน จัดโครงการส่งเสริมสถานประกอบกิจการให้มีระบบบริหารจัดการที่ดีด้านแรงงานสัมพันธ์และสวัสดิการแรงงาน ประจำปี 2564 ซึ่งเป็นกิจกรรมหนึ่งในการลดปัญหาความขัดแย้งด้านแรงงานที่อาจเกิดขึ้น โดยสนับสนุนให้นายจ้างและลูกจ้างร่วมกันพัฒนาระบบการบริหารจัดการด้านแรงงานสัมพันธ์และสวัสดิการแรงงานในสถานประกอบกิจการ ซึ่งส่งผลให้ลูกจ้างมีคุณภาพชีวิตที่ดี มีความมั่นคงและมีความสุขในการทำงาน นายจ้างได้ผลผลิตสูงสร้างความเชื่อมั่นให้นักลงทุนในและต่างประเทศ กระตุ้นเศรษฐกิจภาพรวมของประเทศ โดยในปี 2564 มีการประเมินในเรื่องของความร่วมมือกันระหว่างนายจ้างและลูกจ้าง โดยใช้กลไกของสหภาพแรงงานหรือคณะกรรมการสวัสดิการแรงงานในสถานประกอบกิจการมาดำเนินการป้องกันและแก้ไขปัญหาโรคติดเชื้อไวรัสโคโรนา 2019 ด้วย จึงขอชื่นชมและขอยกย่องเชิดชูเกียรติสถานประกอบกิจการที่ผ่านการพิจารณาตัดสินได้รับรางวัลสถานประกอบกิจการดีเด่นด้านแรงงานสัมพันธ์และสวัสดิการแรงงาน ประจำปี 2564 ทั้ง 1,306 แห่ง
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน กล่าวเพิ่มเติมว่า ในปีนี้ มีสถานประกอบกิจการทั่วประเทศเข้าร่วมโครงการฯ จำนวนทั้งสิ้น 1,339 แห่ง และผ่านเกณฑ์การพิจารณาได้รับรางวัล จำนวน 1,306 แห่ง โดยแบ่งเป็นประเภทรางวัลเกียรติยศสูงสุด 15-19 ปีติดต่อกัน จำนวน 101 แห่ง รางวัลเกียรติยศ 10-14 ปีติดต่อกัน จำนวน 203 แห่ง รางวัลเชิดชูเกียรติ 5-9 ปีติดต่อกัน จำนวน 431 แห่ง รางวัลระดับประเทศ 1-4 ปี จำนวน 530 แห่ง และรางวัลระดับจังหวัด จำนวน 41 แห่ง ซึ่งสถานประกอบกิจการที่ผ่านเกณฑ์การตัดสินได้รับรางวัลในพื้นที่กรุงเทพมหานครจะเข้ารับรางวัลในงาน Thailand Labour Management Excellence Award 2021 ที่จะจัดขึ้นในช่วงต้นเดือนกันยายน 2564 สำหรับสถานประกอบกิจการที่ผ่านเกณฑ์การตัดสินได้รับรางวัลในส่วนภูมิภาค กรมจะจัดส่งโล่รางวัลและเกียรติบัตรให้สำนักงานสวัสดิการและคุ้มครองแรงงานจังหวัด มอบให้กับสถานประกอบกิจการต่อไป ทั้งนี้สามารถดาวน์โหลดประกาศผลรางวัลฯ ได้ที่ https://www.labour.go.th หรือ http://relation.labour.go.th
วันอังคารที่ 17 พฤษภาคม 2565
รัฐบาลกำหนดอัตราค่าจ้างตามมาตฐานฝีมือ 3 กลุ่มอาชีพ
วันอาทิตย์ที่ 15 พฤษภาคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลสนับสนุนให้แรงงานพัฒนาฝีมือตนเองอยู่เสมอโดยเห็นชอบกำหนดอัตราค่าจ้างตามมาตรฐานฝีมือสำหรับแรงงาน 3 กลุ่มอาชีพ 16 สาขา ประกอบด้วย กลุ่มสาขาอาชีพช่างก่อสร้าง 5 สาขา กลุ่มสาขาอาชีพช่างอุตสาหกรรมศิลป์ 4 สาขา และกลุ่มสาขาอาชีพภาคบริการ 7 สาขา โดยแบ่งเกณฑ์วัดระดับฝีมือแรงงานเป็น 3 ระดับ ซึ่งผู้ที่ผ่านการทดสอบจะได้ใบรับรองจากกรมพัฒนาฝีมือแรงงานและมีอัตราค่าจ้างตามมาตรฐานฝีมือแรงงาน เช่น สาขาช่างปูกระเบื้องผนังและพื้น ที่ได้รับการรับรองมาตรฐานฝีมือระดับ 1 มีอัตราค่าจ้าง 450 บาท/วัน ระดับ 2 ค่าจ้าง 550 บาท/วัน และระดับ 3 ค่าจ้าง 650 บาท/วัน ทั้งนี้ อัตราค่าจ้างตามมาตรฐานฝีมือแรงงานฉบับนี้จะมีผลบังคับใช้หลังประกาศในเว็บไซต์ราชกิจจานุเบกษา 90 วัน
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 11 มกราคม 2565
ขยายโครงการสินเชื่อดอกเบี้ยต่ำช่วยผู้ประกอบการ SMEs
วันจันทร์ที่ 10 มกราคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลช่วยเสริมสภาพคล่องให้ผู้ประกอบการรายย่อยได้ฟื้นฟูและดำเนินธุรกิจอย่างต่อเนื่อง จึงได้เห็นชอบปรับปรุงโครงการสินเชื่อดอกเบี้ยต่ำเพื่อช่วยเหลือผู้ประกอบการ SMEs หรือ โครงการ Soft Loan ออมสินพื้นฟูท่องเที่ยวไทย โดยขยายกลุ่มเป้าหมายจากเดิมให้เฉพาะกลุ่มธุรกิจท่องเที่ยวและ Supply Chain เปลี่ยนเป็นครอบคลุมถึงกลุ่มผู้ผลิตรายย่อย ผู้ค้าส่ง ค้าปลีก ที่ได้รับผลกระทบจากสถานการณ์แพร่ระบาดของโรคโควิด-19 พร้อมทั้งขยายระยะเวลาโครงการจากเดิมสิ้นสุดวันที่ 30 ธ.ค.2564 เปลี่ยนเป็นยื่นขอสินเชื่อได้ถึง 30 ก.ย.2565 โดยให้สินเชื่อรายละไม่เกิน 500,000 บาท ดอกเบี้ยร้อยละ 3.99 ต่อปี ไม่ต้องมีหลักประกัน ผู้สนใจติดต่อขอสินเชื่อได้ที่ธนาคารออมสินทุกสาขาทั่วประเทศ
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพุธที่ 18 พฤษภาคม 2565
ไอแบงก์ออกสินเชื่อช่วยผู้ประกอบการรายย่อย 5 จังหวัดชายแดนใต้ ต้อนรับเปิดประเทศ ให้วงเงินสูงสุดรายละแสน ไม่ต้องมีหลักทรัพย์/บุคคลค้ำ
ไอแบงก์ออก “โครงการสินเชื่อเพื่อผู้ประกอบอาชีพรายย่อย” เพื่อสนับสนุนทางการเงินแก่ผู้ประกอบการธุรกิจรายย่อยในพื้นที่ 5 จังหวัดชายแดนภาคใต้ ที่ต้องการลงทุน ขยาย ปรับปรุง หรือฟื้นกิจการ ต้อนรับการเปิดประเทศ โดยให้วงเงินสินเชื่อขั้นต่ำ 50,000 บาท
ธนาคารอิสลามแห่งประเทศไทย (ไอแบงก์) ออก “โครงการสินเชื่อเพื่อผู้ประกอบอาชีพรายย่อย” เพื่อสนับสนุนทางการเงินแก่ผู้ประกอบการธุรกิจรายย่อยในพื้นที่ 5 จังหวัดชายแดนภาคใต้ ที่ต้องการลงทุน ขยาย ปรับปรุง หรือฟื้นกิจการ ต้อนรับการเปิดประเทศ โดยให้วงเงินสินเชื่อขั้นต่ำ 50,000 บาท และสูงสุดไม่เกิน 100,000 บาท คิดอัตรากำไร SPRR +7% ตลอดอายุสัญญา (ปัจจุบัน SPRR = 8.00% ต่อปี) ผ่อนได้นานสูงสุด 5 ปี
คุณสมบัติของผู้ขอสินเชื่อ ต้องเป็นบุคคลธรรมดาที่มีสัญชาติไทย มีอายุตั้งแต่ 20 ปีขึ้นไป และไม่เกิน 65 ปี (เมื่อรวมกับระยะเวลาที่ขอสินเชื่อ) มีรายชื่อในทะเบียนบ้านและประกอบกิจการอยู่ในพื้นที่ 5 จังหวัดชายแดนภาคใต้ ได้แก่ จังหวัดปัตตานี ยะลา นราธิวาส สงขลา และสตูล รายได้สุทธิหลังหักค่าใช้จ่ายในการดำเนินงานไม่ต่ำกว่า 10,000 บาทต่อเดือน ประกอบกิจการไม่ขัดหลักชะรีอะฮ์มาแล้วไม่น้อยกว่า 2 ปี สถานประกอบกิจการมีหลักแหล่งแน่นอน (ไม่รวมหาบเร่ แผงลอย กรณีเช่าสถานประกอบการต้องมีสัญญาเช่า) ไม่ต้องมีหลักหลักทรัพย์หรือบุคคลค้ำประกันขอให้มีเพียงบุคคลอ้างอิงอย่างน้อย 1 คนก็ขอสินเชื่อได้
ผู้สนใจสามารถติดต่อยื่นขอสินเชื่อได้ที่ ไอแบงก์ ในพื้นที่ 5 จังหวัดชายแดนภาคใต้ ทุกสาขา ตั้งแต่วันนี้ – 31 พฤษภาคม 2566 หรือจนกว่าวงเงินโครงการจะเต็ม (วงเงินสินเชื่อโครงการนี้ 25 ล้านบาท) สอบถามข้อมูลเพิ่มเติมได้ที่ iBank Call Center 1302
วันพุธที่ 20 ตุลาคม 2564
ออมสินคว้ารางวัลทรงคุณค่า “Most Helpful Bank During COVID-19 in Thailand” ธนาคารที่ช่วยเหลือผู้เดือดร้อนช่วงโควิด-19 มากที่สุด ตอกย้ำบทบาทธนาคารเพื่อสังคม
ธนาคารออมสินรับรางวัล Most Helpful Bank During COVID-19 in Thailand เป็นธนาคารที่ช่วยเหลือผู้เดือดร้อนช่วงโควิด-19 มากที่สุด จาก The Asian Banker นิตยสารชั้นนำด้านการเงินการธนาคารในภูมิภาคเอเชีย ภายในงาน The Asian Banker Thailand Awards 2021
นายวิทัย รัตนากร ผู้อำนวยการธนาคารออมสิน เปิดเผยว่า จากความมุ่งมั่นในภารกิจการเป็นธนาคารเพื่อสังคม ที่มีเป้าหมายในการลดความเหลื่อมล้ำ สร้างความเป็นธรรมในสังคม โดยเฉพาะในช่วงสถานการณ์โควิด-19 ซึ่งธนาคารออมสิน เป็นองค์กรลำดับต้น ๆ ที่โดดเด่นในการให้ความช่วยเหลือ ฟื้นฟู เยียวยาผู้ได้รับผลกระทบและดำเนินการมาอย่างต่อเนื่องในฐานะธนาคารเพื่อสังคม ส่งผลให้ธนาคารได้รับรางวัล Most Helpful Bank During COVID-19 in Thailand เป็นธนาคารที่ช่วยเหลือผู้เดือดร้อนช่วงโควิด-19 มากที่สุด จาก The Asian Banker นิตยสารชั้นนำด้านการเงินการธนาคารในภูมิภาคเอเชีย ภายในงาน The Asian Banker Thailand Awards 2021 เมื่อวันที่ 19 ตุลาคม 2564 ที่ผ่านมา
อนึ่ง นับตั้งแต่เกิดสถานการณ์โควิด ธนาคารได้แบ่งเบาภารกิจภาครัฐและช่วยเหลือผู้เดือดร้อนแล้วจำนวน 36 โครงการ คิดเป็นเม็ดเงินกว่า 2 แสนล้านบาท และสามารถช่วยเหลือประชาชนได้แล้ว 11 ล้านคน ผ่านมาตรการต่าง ๆ อาทิ มาตรการสินเชื่อเสริมสภาพคล่อง เพื่อช่วยเหลือทั้งรายย่อยและ SMEs มาตรการพักชำระหนี้ ผ่านช่องทางออนไลน์ที่อำนวยความสะดวกและสอดคล้องกับสถานการณ์ รวมทั้งจัดทำโครงการช่วยเหลือสังคม ผ่านโครงการ CSR ออมสินห่วงใย ส่งกำลังใจให้สังคม ในการเป็นศูนย์กลางความช่วยเหลือผู้ได้รับความเดือดร้อน ให้สามารถก้าวผ่านสถานการณ์ความยากลำบากไปด้วยกัน และประเทศกลับสู่ภาวะปกติโดยเร็ว
วันพุธที่ 15 มิถุนายน 2565
โฆษกรัฐบาลมั่นใจ นายกฯ-10 รมต.แจงศึกซักฟอกฉลุย เชื่อได้รับเสียงโหวตไว้วางใจครบทุกคน แจงพร้อมรับข้อเสนอแนะที่เป็นประโยชน์ไปพิจารณา
โฆษกรัฐบาลมั่นใจ นายกฯ-10 รมต.แจงศึกซักฟอกฉลุย เชื่อได้รับเสียงโหวตไว้วางใจครบทุกคน แจงพร้อมรับข้อเสนอแนะที่เป็นประโยชน์ไปพิจารณา
วันนี้ (15 มิถุนายน 2565) นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่พรรคร่วมฝ่ายค้านยื่นญัตติขอเปิดอภิปรายไม่ไว้วางใจนายกรัฐมนตรี และรัฐมนตรีเป็นรายบุคคล รวมทั้งสิ้น 11 คนว่า ถือเป็นการทำหน้าที่ตามระบอบประชาธิปไตยของพรรคร่วมฝ่ายค้าน ผ่านกลไกของรัฐสภา ซึ่งเป็นเรื่องที่ดี และรัฐบาลจะใช้โอกาสนี้ชี้แจงทำความเข้าใจกับประชาชนในทุกนโยบายของรัฐบาลที่ถูกบิดเบือนหรือทำให้เกิดความสับสน ยืนยันว่า พล.อ.ประยุทธ์ จันทร์โอชา นายกฯ และรมว.กลาโหม รวมถึงรัฐมนตรีที่ถูกอภิปรายนั้น พร้อมชี้แจงทุกข้อสงสัยและทุกประเด็น ขอเพียงแค่ฝ่ายค้านอภิปรายโดยใช้ข้อเท็จจริงหรือหลักฐานต่างๆ ที่หามาได้ ไม่ใช่ใช้วาทกรรม เสียดสี สาดโคลน เพราะมีแต่จะเสียเวลาของประชาชนไปโดยเปล่าประโยชน์
"ยืนยันว่าท่านนายกฯ พร้อมชี้แจงต่อสภาฯ ให้สิ้นสงสัยในทุกประเด็นของฝ่ายค้าน เพราะมั่นใจว่ารัฐบาลบริหารประเทศด้วยความซื่อสัตย์สุจริต ไม่ปล่อยให้เกิดการทุจริตคอรัปชั่นอย่างมโหฬารเหมือนรัฐบาลที่ผ่านมา ส่วนรัฐมนตรีท่านอื่นๆ นั้นก็เตรียมข้อมูลชี้แจงพร้อมแล้ว ดังนั้น เชื่อว่ารัฐบาลจะสามารถชี้แจงได้อย่างชัดเจน และจะได้รับเสียงโหวตไว้วางใจทุกคนจากที่ประชุมสภาฯ อย่างแน่นอน อย่างไรก็ตาม ทุกข้อเสนอแนะที่เป็นประโยชน์นั้น รัฐบาลพร้อมนำไปพิจารณาเพื่อแก้ไขปรับปรุงต่อไป" นายธนกร กล่าว
..................
วันอังคารที่ 17 พฤษภาคม 2565
สธ. เผย สำนักงบฯ อนุมัติงบกลางจ่ายค่าตอบแทนเสี่ยงภัยโควิด ต.ค.-ธ.ค. 2564 แล้ว
รองปลัดกระทรวงสาธารณสุข เผย สำนักงบประมาณอนุมัติค่าตอบแทนเสี่ยงภัยสำหรับบุคลากรทางการแพทย์ที่ปฏิบัติงานโควิด 19 ช่วง ตุลาคม-ธันวาคม 2564 แล้ว โดยเป็นงบกลางจำนวน 7,777 ล้านบาท กำลังเร่งจัดสรรลงพื้นที่ คาดว่าแล้วเสร็จไม่เกินต้นสัปดาห์หน้า
รองปลัดกระทรวงสาธารณสุข เผย สำนักงบประมาณอนุมัติค่าตอบแทนเสี่ยงภัยสำหรับบุคลากรทางการแพทย์ที่ปฏิบัติงานโควิด 19 ช่วง ตุลาคม-ธันวาคม 2564 แล้ว โดยเป็นงบกลางจำนวน 7,777 ล้านบาท กำลังเร่งจัดสรรลงพื้นที่ คาดว่าแล้วเสร็จไม่เกินต้นสัปดาห์หน้า ส่วนรอบมกราคม-มีนาคม 2565 อยู่ระหว่างรวบรวมข้อมูลในพื้นที่เพื่อเสนอต่อไป ย้ำนายแพทย์สาธารณสุขจังหวัด/ผู้อำนวยการโรงพยาบาลสื่อสารทำความเข้าใจกับบุคลากร และเมื่อได้รับจัดสรรแล้วให้เร่งเบิกจ่ายให้บุคลากรต่อไป
วันนี้ (17 พฤษภาคม 2565) นายแพทย์ธงชัย กีรติหัตถยากร รองปลัดกระทรวงสาธารณสุข กล่าวถึงกรณีข้อสงสัยเรื่องบุคลากรทางการแพทย์และสาธารณสุขที่ปฏิบัติงานโควิด 19 ในช่วงเดือนตุลาคม - ธันวาคม 2564 ยังไม่ได้รับค่าตอบแทนเสี่ยงภัย ว่า คณะรัฐมนตรี (ครม.) ได้มีมติเมื่อวันที่ 22 มีนาคม 2565 อนุมัติงบค่าตอบแทนเสี่ยงภัยผู้ปฏิบัติงานโควิด 19 ช่วงเดือนตุลาคม - ธันวาคม 2564 รวมถึงงบฉีดวัคซีนโควิด 19 นอกสถานพยาบาล งบยารักษา และงบค่ารักษาคนไร้สิทธิ์ ซึ่งกระทรวงสาธารณสุขได้ส่งเรื่องไปยังสำนักงบประมาณแล้วและมีการติดตามสอบถามเป็นระยะ ล่าสุดได้รับหนังสือแจ้งจากสำนักงบประมาณแล้วว่า ได้พิจารณาและอนุมัติให้สำนักงานปลัดกระทรวงสาธารณสุขเบิกจ่ายงบประมาณรายจ่ายประจำปี 2565 งบกลาง รายการค่าใช้จ่ายในการบรรเทาแก้ไขปัญหา และเยียวยาผู้ที่ได้รับผลกระทบจากการระบาดของโรคโควิด 19 จำนวน 7,777 ล้านบาท โดยขณะนี้อยู่ระหว่างการจัดสรรลงพื้นที่ คาดว่าจะแล้วเสร็จไม่เกินต้นสัปดาห์หน้า
“ส่วนงบค่าตอบแทนเสี่ยงภัยและงบฉีดวัคซีนโควิด 19 นอกสถานที่ของช่วงเดือนมกราคม - มีนาคม 2565 อยู่ระหว่างให้แต่ละจังหวัดรวบรวมข้อมูลหลักฐานการปฏิบัติงานส่งส่วนกลางเพื่อนำเสนอสำนักงบประมาณในงวดต่อไป ยืนยันว่าบุคลากรผู้ปฏิบัติงานจะได้เงินค่าตอบแทนเสี่ยงภัยและค่าฉีดวัคซีนนอกสถานที่อย่างแน่นอนเพียงแต่ต้องรอการอนุมัติเบิกจ่ายตามขั้นตอนงบประมาณ ซึ่งได้สื่อสารกับนายแพทย์สาธารณสุขจังหวัดและผู้อำนวยการโรงพยาบาลทุกแห่งให้ทำความเข้าใจกับบุคลากรในสังกัด และเมื่อได้รับการจัดสรรงบแล้วให้เร่งเบิกจ่ายให้บุคลากรต่อไป” นายแพทย์ธงชัยกล่าว
********************************************* 17 พฤษภาคม 2565
วันจันทร์ที่ 19 กรกฎาคม 2564
กระทรวงยุติธรรมประชุมคณะอนุกรรมการให้ความช่วยเหลือประจำกรุงเทพมหานครฯ ครั้งที่ ๑๖/๒๕๖๔
กระทรวงยุติธรรมประชุมคณะอนุกรรมการให้ความช่วยเหลือประจำกรุงเทพมหานครฯ ครั้งที่ ๑๖/๒๕๖๔
ในวันจันทร์ที่ ๑๙ กรกฎาคม ๒๕๖๔ เวลา ๑๓.๓๐ น. นายสหการณ์ เพ็ชรนรินทร์ รองปลัดกระทรวงยุติธรรม เป็นประธานการประชุมคณะอนุกรรมการให้ความช่วยเหลือประจำกรุงเทพมหานคร และที่เกินอำนาจของคณะอนุกรรมการให้ความช่วยเหลือประจำจังหวัด คณะที่ ๑ ครั้งที่ ๑๖/๒๕๖๔ ร่วมกับคณะอนุกรรมการฯ และเจ้าหน้าที่ที่เกี่ยวข้อง ผ่านระบบการประชุมออนไลน์ Video Conference และ ณ ห้องประชุม ๑๐-๖ ชั้น ๑๐ กระทรวงยุติธรรม
ถนนแจ้งวัฒนะ เขตหลักสี่ กรุงเทพมหานคร
เพื่อพิจารณาทบทวนผลการพิจารณาคำขอรับความช่วยเหลือเสนอคณะอนุกรรมการให้ความช่วยเหลือประจำกรุงเทพมหานครฯ คณะที่ ๑ จำนวน ๒ ราย และพิจารณาคำขอรับความช่วยเหลือเสนอคณะอนุกรรมการให้ความช่วยเหลือประจำกรุงเทพมหานครฯ คณะที่ ๑ จำนวน ๑๕ ราย
ทั้งนี้ ที่ประชุมได้รับทราบสถิติการให้ความช่วยเหลือประชาชน ตามภารกิจกองทุนยุติธรรมผ่านระบบ JFReport ประจำปีงบประมาณ ๒๕๖๔ แบ่งเป็นผู้มาขอรับคำปรึกษากฎหมาย และผู้มาขอรับความช่วยเหลือตามภารกิจของกองทุนยุติธรรม ได้แก่ กรณีการช่วยเหลือประชาชนในการดำเนินคดี กรณีการขอปล่อยชั่วคราวผู้ต้องหาหรือจำเลย กรณีการช่วยเหลือผู้ถูกละเมิดฯ และกรณีการสนับสนุนในการให้ความรู้ทางกฎหมาย
วันอังคารที่ 29 มิถุนายน 2564
สธ.รับมอบอุปกรณ์ทางการแพทย์และเครื่องอุปโภคบริโภค สนับสนุนการดำเนินงานสู้ภัยโควิด 19
กระทรวงสาธารณสุขรับมอบอุปกรณ์ทางการแพทย์และเครื่องอุปโภคบริโภค จากหน่วยงานภาคเอกชน อาทิ ตู้แช่วัคซีนโควิด 19, หน้ากากแรงดันลบและแรงดันบวก สินค้าในกลุ่มวิสาหกิจชุมชน และน้ำดื่ม เพื่อสนับสนุนการดำเนินงาน สู้ภัยโควิด 19
วันนี้ (29 มิถุนายน 2564) ที่สำนักงานปลัดกระทรวงสาธารณสุข จ.นนทบุรี นายแพทย์เกียรติภูมิ วงศ์รจิต ปลัดกระทรวงสาธารณสุข พร้อมด้วยนายแพทย์ณรงค์ สายวงศ์ รองปลัดกระทรวงสาธารณสุข และคณะผู้บริหาร รับมอบอุปกรณ์ทางการแพทย์และเครื่องอุปโภคบริโภคช่วยเหลือการดำเนินงานป้องกันโรคโควิด 19 ประกอบด้วย ตู้แช่วัคซีนโควิด 19 จำนวน 10 ตู้ และพัดลมขนาด 18 นิ้ว จำนวน 100 เครื่อง มูลค่า650,000 บาท จากบริษัทดราโก อิเลคทริค เอ็นจิเนียริ่ง จำกัด, หน้ากากแรงดันลบและแรงดันบวก จำนวน 1,100 เครื่องจากกองทุนฮอนด้าเคียงข้างไทย ร่วมกับกลุ่มบริษัทฮอนด้าในประเทศไทย, สินค้าในกลุ่มวิสาหกิจชุมชน ในพื้นที่รับผิดชอบ 74 จังหวัด มูลค่ารวมประมาณ 500,000 บาท และน้ำมะพร้าว Cocomax จำนวน 60 ลัง จากบริษัทเอเชียติค อุตสาหกรรมเกษตร จำกัด เพื่อสนับสนุนการดำเนินงานสู้ภัยโควิด 19 ในโรงพยาบาลสนามและโรงพยาบาลสังกัดกระทรวงสาธารณสุข
นายแพทย์เกียรติภูมิ กล่าวว่า ในสถานการณ์การระบาดของโรคโควิด 19 ขณะนี้ยังพบการระบาดต่อเนื่องและกระจายไปหลายพื้นที่ ทำให้ตัวเลขผู้ติดเชื้อสูงขึ้น โดยบุคลากรด้านการแพทย์และสาธารณสุขด่านหน้าได้ทำงานกันอย่างหนักต่อเนื่อง ซึ่งในวันนี้มีความยินดีและต้องขอขอบคุณผู้มีจิตศรัทธาที่ได้ส่งกำลังใจและสนับสนุนอุปกรณ์ทางการแพทย์และเครื่องอุปโภ บริโภคอาทิ ตู้แช่วัคซีนโควิด 19 สอดคล้องกับนโยบายของรัฐบาลในการเร่งฉีดวัคซีนให้ครอบคลุมประชากร ร้อยละ 70 จึงเป็นประโยชน์ในการจัดเก็บเพื่อรักษาคุณภาพของวัคซีนให้ได้ตามมาตรฐานนอกจากนี้ ยังได้รับหน้ากากแรงดันลบและแรงดันบวก ที่พัฒนาเพื่อให้สามารถใช้ได้ทั้งบุคลากรทางการแพทย์และผู้ป่วย เป็นอุปกรณ์ที่จะเข้ามาช่วยให้การให้บริการดูแลรักษาผู้ป่วย เป็นไปอย่างมีประสิทธิภาพ
“ขอขอบคุณทุกภาคส่วนที่ดูแล เป็นแนวหลังช่วยสนับสนุนซึ่งกันและกันในการต่อสู้กับศึกเชื้อโรคนี้สิ่งของที่ได้รับมาเป็นประโยชน์อย่างมาก ได้ทั้งกำลังกายและกำลังใจ กระทรวงสาธารณสุขจะจัดส่งเพื่อให้ถึงมือ แพทย์ พยาบาล และเจ้าหน้าที่ที่ปฏิบัติงาน นำไปใช้ดูแลประชาชนให้เกิดประโยชน์สูงสุดต่อไป” นายแพทย์เกียรติภูมิ กล่าว
********************************** 29 มิถุนายน 2564
วันพุธที่ 11 พฤษภาคม 2565
นายกฯ ร่วมการประชุม "อาเซียน - สหรัฐฯ" สมัยพิเศษ ครั้งที่ 2 ณ กรุงวอชิงตัน สหรัฐฯ ในโอกาสครบรอบ 45 ปี ความสัมพันธ์อาเซียน - สหรัฐฯ 12 - 13 พ.ค. นี้
.....
พลเอก ประยุทธ์ จันทร์โอชา นายกรัฐมนตรี เดินทางไปปฏิบัติภารกิจ ณ กรุงวอชิงตัน สหรัฐอเมริกา เพื่อร่วมการประชุมสุดยอดอาเซียน - สหรัฐฯ สมัยพิเศษ ครั้งที่ 2 ระหว่างวันที่ 12 - 13 พ.ค. 2565
.
การประชุมฯ ดังกล่าว มีวัตถุประสงค์เพื่อเฉลิมฉลองวาระครบรอบ 45 ปี ความสัมพันธ์อาเซียน - สหรัฐฯ ซึ่งดำเนินความสัมพันธ์มาตั้งแต่ปี 2520 และยกระดับเป็นหุ้นส่วน เชิงยุทธศาสตร์เมื่อปี 2558 มุ่งเน้นความร่วมมือใน 3 เสาของประชาคมอาเซียน คือ ด้านการเมืองความมั่นคง เศรษฐกิจ สังคมและวัฒนธรรม
.
การเดินทางไปร่วมการประชุมของนายกฯ ครั้งนี้ จะนำมาซึ่งความร่วมมือระหว่างอาเซียน - สหรัฐฯ เพื่อขับเคลื่อนการฟื้นฟูและการเติบโตอย่างยั่งยืนของภูมิภาคในยุคหลังโควิด-19
.
อ่านเพิ่มเติม คลิกhttps://www.thaigov.go.th/news/contents/details/54449
#ไทยคู่ฟ้า#ร่วมต้านโควิด19
-------------------
วันศุกร์ที่ 5 สิงหาคม 2565
โฆษกรัฐบาลเผย นายกฯ ให้กำลังใจนักกีฬากรีฑาเยาวชนไทยจากการแข่งกรีฑาเยาวชนโลก ชื่นชมความสามารถนักกรีฑาเยาวชนไทยทุกคน ขอให้เก็บเกี่ยวประสบการณ์จากการแข่งขันนำมาพัฒนาตัวเองต่อไป
โฆษกรัฐบาลเผย นายกฯ ให้กำลังใจนักกีฬากรีฑาเยาวชนไทยจากการแข่งกรีฑาเยาวชนโลก ชื่นชมความสามารถนักกรีฑาเยาวชนไทยทุกคน ขอให้เก็บเกี่ยวประสบการณ์จากการแข่งขันนำมาพัฒนาตัวเองต่อไป
วันนี้ (วันที่ 5 สิงหาคม 2565) นายธนกร วังบุญคงชนะ โฆษกประจำสำนักนายกรัฐมนตรีเปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้กำลังใจและชื่นชมความพยายามของนักกรีฑาเยาวชนไทย ในการแข่งกรีฑาเยาวชนโลก รุ่นอายุไม่เกิน 20 ปี ที่เมืองคาลี ประเทศโคลอมเบีย
โฆษกประจำสำนักนายกรัฐมนตรี กล่าวว่า การแข่งขันกรีฑาเยาวชนอายุไม่เกิน 20 ปี ชิงแชมป์โลก 2022 (World Athletics U20 Championships Cali 2022) จัดขึ้นระหว่างวันที่ 1 - 6 สิงหาคม 2565 ที่เอสตาดิโอ โอลิมปิโก ปาสกาล เกอร์เรโร ณ เมืองคาลี ประเทศโคลอมเบีย โดยสมาคมกีฬากรีฑาแห่งประเทศไทย ในพระบรมราชูปถัมภ์ ได้ส่งนักกรีฑาเยาวชนทีมชาติไทย 9 คน เข้าร่วมใน 5 รายการแข่งขัน ได้แก่ วิ่ง 100 เมตรชาย, วิ่ง 200 เมตรชาย, วิ่ง 400 เมตรชาย, วิ่งผลัด 4X100 เมตรชาย และ วิ่งผลัด 4X400 เมตรชาย
ผลการแข่งขันที่ผ่านมา “บิว” ภูริพล บุญสอน นักกรีฑาวัย 16 ปี เจ้าของ 3 เหรียญทองซีเกมส์ 2021 ทำฟอร์มเยี่ยม ทำเวลาได้ดีที่สุดจากรอบรองชนะเลิศ วิ่ง 100 เมตรชาย ด้วยสถิติ 10.09 วินาที ก่อนในรอบชิงชนะเลิศจะวิ่งจบอันดับที่ 4 ของโลกในรุ่นเยาวชน รายการวิ่ง 100 เมตรชาย โดยทำเวลาได้ 10.12 วินาที ซึ่งหากนับเฉพาะนักกรีฑาจากทวีปเอเชีย บิว คืออันดับที่ 1 ในการแข่งขันเยาวชนชิงแชมป์โลกครั้งนี้
ในขณะที่ จอชชัว โรเบิร์ต แอทคินสัน นักกรีฑาวัย 18 ปี เจ้าของ 4 เหรียญทองซีเกมส์ 2021 ทำผลงานได้อย่างน่าชื่นชมในรายการวิ่ง 400 เมตรชาย สามารถผ่านเข้าสู่รอบชิงชนะเลิศได้สำเร็จ ก่อนคว้าอันดับ 5 ของโลกในรุ่นเยาวชนเช่นกัน ทำเวลา 46.31 วินาที
“นายกรัฐมนตรีชื่นชมและให้กำลังใจนักกีฬาตัวแทนไทยทุกคนที่มีความพยายามและมุ่งมั่นในการแข่งขันอย่างเต็มที่ โดยชื่นชม บิว ภูริพล และ จอชชัว โรเบิร์ต แอทคินสัน ในการแข่งรอบชิงชนะเลิศ ว่าเป็นเด็กที่มีความสามารถ เชื่อมั่นว่าจะพัฒนา และยังมีโอกาสอื่น ๆ อีก และขอให้ทุกฝ่ายเก็บเกี่ยวประสบการณ์ที่ได้รับจากการแข่งขันครั้งนี้ นำมาพัฒนาวงการกรีฑาไทย” ทั้งนี้ นายธนกรฯ กล่าวว่ายังเหลือการแข่งขัน วิ่งผลัด 4X400 เมตรชาย ในคืนวันนี้ เวลา 23.15 น. ขอเชิญชวนคนไทยทุกคนส่งกำลังใจให้นักกีฬาเยาวชนกรีฑาไทยร่วมกัน
วันอาทิตย์ที่ 1 พฤษภาคม 2565
โฆษกรัฐบาลเผยนายกฯ ติดตามสถานการณ์ไข้หวัดนกสายพันธุ์ H3N8 อย่างใกล้ชิดภายหลังพบที่จีน และกำชับหน่วยงานที่เกี่ยวข้องเตรียมความพร้อม
โฆษกรัฐบาลเผยนายกฯ ติดตามสถานการณ์ไข้หวัดนกสายพันธุ์ H3N8 อย่างใกล้ชิดภายหลังพบที่จีน และกำชับหน่วยงานที่เกี่ยวข้องเตรียมความพร้อม รวมทั้งขอความร่วมมือเกษตรกรผู้เลี้ยงสัตว์ปีกดูแลประเมินสัตว์ปีกของตน
วันที่ 1 พฤษภาคม2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามสถานการณ์ไข้หวัดนกสายพันธุ์ H3N8 อย่างใกล้ชิด พร้อมกำชับหน่วยงานที่เกี่ยวข้องเตรียมความพร้อม และป้องกันโรคไข้หวัดนกเข้าสู่ประเทศไทย หลังจากมีการพบผู้ป่วยไข้หวัดนก H3N8 ในประเทศจีน โดยคณะกรรมการสุขภาพแห่งชาติได้ประเมินเบื้องต้นว่า เชื้อดังกล่าวมีความสามารถในการแพร่เชื้อสู่มนุษย์ในระดับต่ำ และความเสี่ยงของการแพร่ระบาดยังคงอยู่ในวงแคบ นอกจากนี้ ประเทศไทยไม่พบรายงานการเกิดโรคไข้หวัดนกมาแล้วเป็นระยะเวลา 14 ปี โดยข้อมูลจากกองระบาดวิทยา กรมควบคุมโรค มีรายงานผู้ติดเชื้อระหว่างปี 2547-2549 พบผู้ป่วย 25 ราย หลังจากนั้นเป็นต้นมา ไม่พบรายงานผู้ป่วยยืนยันโรคไข้หวัดนกตั้งแต่ปี 2549 อย่างไรก็ตาม นายกรัฐมนตรีกำชับให้กรมปศุสัตว์ติดตามสถานการณ์โรคไข้หวัดนกอย่างต่อเนื่อง เพื่อป้องกันไม่ให้เข้าสู่ประเทศไทย
นายธนกรฯ กล่าวว่า จากข้อมูลของกรมปศุสัตว์ พบว่ามีการประชุมซ้อมแผนรับมือโรคดังกล่าวระดับกรมและจังหวัด รวมทั้งได้ตรวจเยี่ยมเกษตรกรผู้เลี้ยงสัตว์ปีกอย่างใกล้ชิด เฝ้าระวังโรคสัตว์ตามแนวชายแดนอย่างเข้มงวด สุ่มเก็บตัวอย่างสัตว์ปีกในพื้นที่เสี่ยง อย่างพื้นที่ชายแดน พื้นที่นกอพยพและวางไข่ และพื้นที่มีการเลี้ยงสัตว์ปีกหนาแน่น นอกจากนี้ ยังคงความต่อเนื่องของการเข้มงวดการเคลื่อนย้ายสัตว์และซากสัตว์ปีกภายในประเทศ และชะลอการนำเข้าสัตว์ ซากสัตว์ปีก จากประเทศที่เกิดโรคไข้หวัดนก ส่วนสัตว์ปีกเลี้ยงในระบบฟาร์มได้กำชับให้ทำความสะอาดโรงเรือนและบริเวณโดยรอบอย่างน้อยสัปดาห์ละ 1 ครั้ง และควบคุมระบบความปลอดภัยภายในฟาร์ม
“นายกรัฐมนตรีห่วงใยสุขภาพของพี่น้องชาวไทย ได้ติดตามสถานการณ์โรคไข้หวัดนกอย่างใกล้ชิด และกำชับให้หน่วยงานที่เกี่ยวข้องประสานความร่วมมือระหว่างกันทั้งภายในประเทศและระหว่างประเทศอย่างต่อเนื่อง จึงขอให้มั่นใจว่ารัฐบาลมีมาตรการป้องกันโรคไข้หวัดนกอย่างเข้มงวดและพร้อมดูแลคนไทยให้ปลอดภัย อย่างไรก็ตาม รัฐบาลขอความร่วมมือเกษตรกรผู้เลี้ยงสัตว์ปีกร่วมกันประเมินสัตว์ปีกอย่างใกล้ชิด หากพบว่ามีความเสี่ยงหรือผิดปกติ ขอให้งดนำไปขาย แจก หรือนำไปประกอบอาหาร พร้อมขอให้แจ้งหน่วยงานที่เกี่ยวข้องเพื่อตรวจสอบและดำเนินมาตรการควบคุมโรค” นายธนกรฯ กล่าว
วันอังคารที่ 5 ตุลาคม 2564
ปลัดกอบชัยฯ เป็นประธานการประชุมคณะกรรมการจัดทำสลากบำรุงสภากาชาดไทยกระทรวงอุตสาหกรรม ประจำปี 2564 ครั้งที่ 1/2564
การประชุมคณะกรรมการจัดทำสลากบำรุงสภากาชาดไทยกระทรวงอุตสาหกรรมฯ โดยมีผู้บริหารและข้าราชการที่เกี่ยวข้องเข้าร่วมประชุมผ่านระบบออนไลน์ ZOOM
ปลัดกอบชัยฯ เป็นประธานการประชุมคณะกรรมการจัดทำสลากบำรุงสภากาชาดไทยกระทรวงอุตสาหกรรม ประจำปี 2564 ครั้งที่ 1/2564
วันนี้ (4 ตุลาคม 2564) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมคณะกรรมการจัดทำสลากบำรุงสภากาชาดไทย กระทรวงอุตสาหกรรม ประจำปี 2564 ครั้งที่ 1/2564 โดยมี นางวรวรรณ ชิตอรุณ นายจุลพงษ์ ทวีศรี รองปลัดกระทรวงอุตสาหกรรม นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรรม นายสมพล โนดไธสง นายใบน้อย สุวรรณชาตรี ผู้ตรวจราชการกระทรวงอุตสาหกรรม นายเอกภัทร วังสุวรรณ เลขาธิการคณะกรรมการอ้อยและน้ำตาลทราย ข้าราชการและหน่วยงานที่เกี่ยวข้อง ผ่านระบบออนไลน์ ZOOM เข้าร่วม ณ ห้องประชุม อก. 1 อาคารสำนักงานปลัดกระทรวงอุตสาหกรรม
ในการนี้ที่ประชุมได้ร่วมกันพิจารณา ร่างคำสั่งแต่งตั้งคณะอนุกรรมการจัดทำสลากบำรุงสภากาชาดไทยกระทรวงอุตสาหกรรม ประจำปี 2564 แนวคิดและรูปแบบการจัดทำสลากฯ การขออนุมัติวงเงินจัดทำสลากฯ และจัดซื้อของรางวัล การจัดสรรสลากฯ และเป้าหมายประมาณการรายได้ที่จะมอบให้สภากาชาดไทย ประจำปี 2564
วันเสาร์ที่ 4 ธันวาคม 2564
ดีอีเอส ประชุมรับฟังความเห็นร่างแนวปฏิบัติฯ 7 บริการรับ พ.ร.บ.คุ้มครองข้อมูลฯ
ดีอีเอส ประชุมรับฟังความเห็นร่างแนวปฏิบัติฯ 7 บริการรับ พ.ร.บ.คุ้มครองข้อมูลฯ
กระทรวงดิจิทัลฯจัดการประชุมรับฟังความเห็นหรือข้อเสนอแนะต่อร่างแนวปฏิบัติเกี่ยวกับการคุ้มครองข้อมูลส่วนบุคคล(Personal Data Protection Guideline)รองรับพ.ร.บ.คุ้มครองข้อมูลฯครอบคลุมบริการ7ด้านที่เกี่ยวข้องกับประชาชนจำนวนมากและมีผลกระทบสูง
นายเวทางค์พ่วงทรัพย์รองปลัดกระทรวงดิจิทัลเพื่อเศรษฐกิจและสังคม(ดีอีเอส)ทำหน้าที่เลขาธิการคณะกรรมการคุ้มครองข้อมูลส่วนบุคคลกล่าวว่ากระทรวงดิจิทัลฯได้มีการประชุมรับฟังความเห็นหรือข้อเสนอแนะต่อร่างแนวปฏิบัติเกี่ยวกับการคุ้มครองข้อมูลส่วนบุคคล(Personal Data Protection Guideline)ของผู้ควบคุมข้อมูลส่วนบุคคลและผู้ประมวลผลข้อมูลส่วนบุคคลตามพระราชบัญญัติคุ้มครองข้อมูลส่วนบุคคลพ.ศ. 2562โดยมีสถาบันวิจัยเพื่อการพัฒนาประเทศไทย(ทีดีอาร์ไอ)เป็นที่ปรึกษาดำเนินโครงการฯ
ที่ผ่านมาทีดีอาร์ไอได้มีการรวบรวมศึกษาวิเคราะห์และรับฟังความคิดเห็นและข้อเสนอแนะจากหน่วยงานภาครัฐภาคเอกชนนักวิชาการและผู้มีส่วนได้ส่วนเสียเรียบร้อยแล้วจำนวน2รอบเพื่อนำข้อมูลมาใช้ในการปรับปรุงร่างแนวปฏิบัติเกี่ยวกับการคุ้มครองข้อมูลส่วนบุคคล(Personal Data Protection Guideline)ของผู้ควบคุมข้อมูลส่วนบุคคลและผู้ประมวลผลข้อมูลส่วนบุคคลตามข้อคิดเห็นและข้อเสนอแนะดังกล่าวจากนี้จะเป็นขั้นตอนการรับฟังความคิดเห็นหรือข้อเสนอแนะจากสำนักงานสำนักงานปลัดกระทรวงดิจิทัลฯทำหน้าที่สำนักงานคณะกรรมการคุ้มครองข้อมูลส่วนบุคคลเพื่อนำไปปรับปรุงร่างแนวปฏิบัติฯฉบับสมบูรณ์ต่อไป
สำหรับการจัดทำร่างแนวปฏิบัติเกี่ยวกับการคุ้มครองข้อมูลส่วนบุคคลฯดังกล่าวจะครอบคลุมบริการ7ด้านที่มีผลกระทบสูงต่อประชาชนจำนวนมากประกอบด้วย1.ด้านสาธารณสุขทั้งโรงพยาบาลและร้านขายยา2.ด้านค้าปลีกและอี-คอมเมิร์ซ3.ด้านการศึกษา4.ด้านการขนส่งและโลจิสติกส์5.ด้านการท่องเที่ยว6.ด้านอสังหาริมทรัพย์และการบริหารทรัพย์สินและ7.หน่วยงานของรัฐ
โดยการออกแนวปฏิบัติดังกล่าวเพื่อเป็นเครื่องมือสำคัญที่ช่วยให้การดำเนินการตามกฎหมายหรือหลักการใดๆที่กำหนดขึ้นเป็นไปอย่างสมเหตุสมผลในทางปฏิบัติเช่นการกำหนดและแยกแยะข้อมูลส่วนบุคคลการประมวลผลข้อมูลส่วนบุคคลหน้าที่และความรับผิดชอบของผู้ควบคุมข้อมูล
ส่วนบุคคลและผู้ประมวลผลข้อมูลส่วนบุคคลการประเมินผลกระทบด้านการคุ้มครองข้อมูลส่วนบุคคลการโอนข้อมูลส่วนบุคคลไปยังต่างประเทศหรือองค์กรระหว่างประเทศและการจัดทำนิรนามข้อมูลเป็นต้น
“แนวปฏิบัติเกี่ยวกับการคุ้มครองข้อมูลส่วนบุคคลหรือGuidelineที่เรากำลังจัดทำฉบับนี้เน้นสร้างความตระหนักและการเตรียมพร้อมขององค์กรรวมทั้งให้ความสำคัญกับประเด็นวงจรการใช้ข้อมูล(Data Cycle)เพราะจะได้ไม่ต้องทำการจัดเก็บข้อมูลบางประเภทหรือของบางบริการไว้นานเกินไป”นายเวทางค์กล่าว
*************
วันพุธที่ 30 มีนาคม 2565
คำกล่าวนายกรัฐมนตรี สำหรับการรับตำแหน่งประธานบิมสเทค วันพุธที่ 30 มีนาคม 2565
คำกล่าวนายกรัฐมนตรี สำหรับการรับตำแหน่งประธานบิมสเทค วันพุธที่ 30 มีนาคม 2565
ท่านประธานและผู้เข้าร่วมประชุมทุกท่าน
ผมขอแสดงความยินดีกับศรีลังกาที่ทำหน้าที่ประธานบิมสเทคได้เป็นอย่างดี ท่ามกลางความท้าทายมากมายจากทั้งการแพร่ระบาดของโควิด-19 และความผันผวนทางการเมืองและเศรษฐกิจโลกดังพิสูจน์ได้จากความสำเร็จในการจัดประชุมผู้นำ ตลอดจนพิธีส่งมอบตำแหน่งประธานบิมสเทคในวันนี้
ผมมีความยินดีเป็นอย่างยิ่งที่ไทยได้รับตำแหน่งประธานบิมสเทคต่อจากประเทศศรีลังกา เป็นเวลา 2 ปี ต่อจากนี้ โดยในการเป็นประธานของไทย เรามุ่งมั่นที่จะสานต่อความสำเร็จของศรีลังกาและจะขับเคลื่อนบิมสเทคให้กลายเป็นภูมิภาคที่มีความมั่งคั่ง ยั่งยืน และเปิดกว้างสู่โอกาสทางเศรษฐกิจใหม่ ๆ ผ่านวิสัยทัศน์ และหัวข้อหลัก “โปรบิมสเทค” ดังที่ได้กล่าวมาแล้ว 3 ประการ คือ
หนึ่ง ความมั่งคั่ง ไทยจะมุ่งส่งเสริมให้บิมสเทคมีความมั่นคั่ง ผ่านการส่งเสริมกรอบความร่วมมือพหุภาคีในการฟื้นฟูเศรษฐกิจหลังการแพร่ระบาดของโควิด-19 โดยจากนี้ไปบิมสเทคจำเป็นต้องเชื่อมโยงกันให้มากขึ้นและในระยะยาวควรใช้ประโยชน์จากนวัตกรรมและเทคโนโลยีเพื่ออำนวยความสะดวกต่อการเคลื่อนย้ายข้ามพรมแดนภายใน
กลุ่มสมาชิกบิมสเทค
สอง ความยั่งยืน ไทยจะมุ่งส่งเสริมให้ประเทศสมาชิกสนับสนุนซึ่งกันและกันอย่างต่อเนื่องในการต่อสู้กับความท้าทายต่าง ๆ โดยเฉพาะปัญหาความยากจน ภัยธรรมชาติ การเปลี่ยนแปลงสภาพภูมิอากาศและโรคระบาด ขณะเดียวกันไทย จะให้ความสำคัญกับการสนับสนุนนโยบายการฟื้นฟูของประเทศสมาชิก รวมทั้งการนำเอาเทคโนโลยีดิจิทัลเข้ามาใช้ เพื่ออนาคตที่ยั่งยืน และสมดุลของพวกเรา
และสาม เปิดกว้าง ไทยจะให้ความสำคัญกับ “คน” และสนับสนุนให้ประชาชนทุกภาคส่วนเข้ามามีส่วนร่วมในกิจกรรมของบิมสเทค และร่วมสร้างความตระหนักรู้ถึงโอกาสและการมีส่วนร่วมอย่างสร้างสรรค์ในทุกภาคส่วน
ในการขับเคลื่อนวิสัยทัศน์โปรบิมสเทค ไทยยินดีจะนำเสนอโมเดลเศรษฐกิจ บีซีจี โดยมุ่งหวังที่จะส่งเสริมการพัฒนาที่ยั่งยืนและสมดุลในภูมิภาค
ผมหวังเป็นอย่างยิ่งว่าในห้วง 2 ปีหลังจากนี้ บิมสเทคจะมีพัฒนาการและเข้มแข็งมากขึ้น รวมทั้งมีความสามารถในการรับมือกับความท้าทายทุกรูปแบบที่จะเกิดขึ้นในอนาคต
ความมุ่งมั่นของประเทศไทยตามที่กล่าวมาแล้ว สะท้อนอยู่ในตราสัญลักษณ์และวีดิทัศน์การเป็นประธานที่ผมจะขอนำเสนอในโอกาสนี้ รวงข้าวสีทองและเกลียวคลื่นสีฟ้าสะท้อนถึงการเป็นภูมิภาคที่อุดมสมบูรณ์ เป็นแหล่งความมั่นคงทางอาหารของโลก มีความเชื่อมโยงผ่านเส้นทางเดินเรือในอ่าวเบงกอลและมหาสมุทรอินเดีย บ่งบอกถึงความมั่งคั่งและมีพลังในการฟันฝ่าอุปสรรคร่วมกัน นอกจากนั้น ยังแสดงถึงความยืดหยุ่นของประเทศสมาชิกในการเสริมสร้างความเป็นอันหนึ่งอันเดียวกันเพื่อร่วมขับเคลื่อนบิมสเทคให้ก้าวไปข้างหน้าอย่าง “มั่งคั่ง ยั่งยืน และเปิดกว้างสู่โอกาส”
ขอบคุณครับ
*********************
วันอาทิตย์ที่ 10 กรกฎาคม 2565
รัฐมนตรีว่าการกระทรวงยุติธรรม ช่วยพลิกชีวิตหญิงสมุทรสาคร หลังได้ลดดอกเบี้ย-ค่าปรับ 100% จากออมสิน เหลือจ่ายแค่ 9,900 บาทปิดบัญชี ชวนลูกหนี้มาไกล่เกลี่ยหายปวดหัว
รัฐมนตรีว่าการกระทรวงยุติธรรม ช่วยพลิกชีวิตหญิงสมุทรสาคร หลังได้ลดดอกเบี้ย-ค่าปรับ 100% จากออมสิน เหลือจ่ายแค่ 9,900 บาทปิดบัญชี อีกรายสาวกู้เงิน กยศ. มา 15 ปี เจรจาให้ผ่อนเดือนละ 400 บาท ปลื้มใจได้ลดภาระครองชีพ ชวนลูกหนี้มาไกล่เกลี่ยหายปวดหัว
เมื่อวันที่ 9 ก.ค. 2565 เวลา 14.00 น. ที่วิทยาลัยเทคนิคสมุทรสาคร นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานเปิดงานมหกรรมไกล่เกลี่ยหนี้สินครัวเรือน ครั้งที่ 45 และยุติธรรมพบประชาชน จ.สมุทรสาคร พร้อมด้วย นายณรงค์ รักร้อย ผู้ว่าราชการจังหวัดสมุทรสาคร นางพงษ์สวาท กายอรุณสุทธิ์ รองเลขาธิการคณะกรรมการกฤษฎีกา รักษาราชการแทนปลัดกระทรวงยุติธรรม นายวีระกิตติ์ หาญปริพรรณ์ ผู้ตรวจราชการกระทรวงยุติธรรม นางทัศนีย์ เปาอินทร์ อธิบดีกรมบังคับคดี นายวิตถวัลย์ สุนทรขจิต อธิบดีกรมคุมประพฤติ นายวิชัย ไชยมงคล เลขาธิการ ป.ป.ส. นายเกิดโชค เกษมวงศ์จิตร รองอธิบดีกรมคุ้มครองสิทธิและเสรีภาพ พันตำรวจโท มนตรี บุณยโยธิน รองอธิบดีกรมคุมประพฤติ นายณรงค์ จุ้ยเส่ย รองอธิบดีกรมราชทัณฑ์ นายโกมล พรมเพ็ง รองอธิบดีกรมพินิจและคุ้มครองเด็กและเยาวชน นางสาวนันทวัน วงศ์ขจรกิตติ รองผู้จัดการกองทุนให้กู้ยืมเพื่อการศึกษา (กยศ.) นายอุดม ไกรวัตนุสรณ์ นายก อบจ.สมุทรสาคร นายพุทธพร ปราโมทย์ ผู้อำนวยการวิทยาลัยเทคนิคสมุทรสาคร ข้าราชการ เจ้าหน้าที่กระทรวงยุติธรรม และประชาชนร่วมงานจำนวนมาก โดยก่อนเข้างานมีการคัดกรองโควิด-19 อย่างเข้มงวด
นายสมศักดิ์ กล่าวว่า ตนดีใจที่ได้เดินทางมาเป็นประธานในงานมหกรรมไกล่เกลี่ยหนี้สินครัวเรือน และยุติธรรมพบประชาชน ครั้งที่ 45 เป้าหมายประชาชนที่เข้าร่วมงานครั้งนี้ 6,610 ราย ทุนทรัพย์ทั้งสิ้น 510 ล้านบาท โดยงาน 44 ครั้งที่ผ่านมา มีลูกหนี้ขอไกล่เกลี่ย 35,625 ราย ไกล่เกลี่ยสำเร็จ 33,110 ราย สามารถลดค่าใช้จ่ายประชาชน 2,870 ล้านบาท และเรายังมีศูนย์ไกล่เกลี่ยก่อนฟ้องทั่วประเทศ 934 แห่ง ผู้ไกล่เกลี่ยก่อนฟ้อง 3,278 คน และสำนักงานบังคับคดีช่วยไกล่เกลี่ยหลังฟ้อง 117 แห่งทั่วประเทศที่จะช่วยเหลือประชาชนทุกคน
จากนั้นนายสมศักดิ์ ได้มอบเงินเยียวยาผู้เสียหายจากคดีอาญา มอบป้ายศูนย์ไกล่เกลี่ยข้อพิพาทภาคประชาชน และร่วมการไกล่เกลี่ยด้วยตนเอง โดยรายแรกเป็นหนี้ กยศ. กู้มาแล้ว 15 ปี เป็นเงิน 124,572 บาท ชำระแล้ว 71,590 บาท เหลือ 52,982 บาท โดยผลเจรจาได้ส่วนลด 28,146 บาท เหลือ 24,836 บาท โดยให้ผ่อน 72 งวดๆละ 400 บาท อีกรายเป็นหญิงอาชีพรับจ้าง เป็นหนี้ธนาคารออมสินเงินต้น 9,900 บาท ขาดชำระจนถูกศาลพิพากษาให้ชำระเงินต้น ดอกเบี้ยและค่าปรับเป็นเงิน 71,222 บาท โดยผลเจรจาได้ส่วนลดดอกเบี้ย ค่าปรับ และค่าใช้จ่ายในคดี 100% เหลือจ่าย 9,900 บาทปิดบัญชี โดยทั้ง 2 คนกล่าวว่า ขอขอบคุณนายกรัฐมนตรี รัฐบาลและกระทรวงยุติธรรม ที่จัดโครงการดีๆแบบนี้ขึ้นมา ทำให้ลดภาระค่าใช้จ่าย ไม่ต้องเสียค่าปรับจำนวนมหาศาล เหมือนได้ตายแล้วเกิดใหม่ และอยากเชิญชวนลูกหนี้ทุกคนมาร่วมงานไกล่เกลี่ยเพราะมีสิทธิพิเศษมากมาย ทำให้เราหายเครียดกลับไปดำเนินชีวิตต่อได้
วันพฤหัสบดีที่ 22 กรกฎาคม 2564
มาแน่! ลดค่าเทอมนักเรียน-นักศึกษา เข้าครม. อังคารหน้า
มาแน่! ลดค่าเทอมนักเรียน-นักศึกษา เข้าครม. อังคารหน้า
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า เมื่อวานนี้ (21 ก.ค.) นายกรัฐมนตรี พล.อ.ประยุทธ์ จันทร์โอชา ได้เห็นชอบในหลักการแนวทางลดค่าใช้จ่ายด้านการศึกษาของนักเรียนและนักศึกษา ในปีการศึกษา 2564 ตามทีรัฐมนตรีว่าการกระทรวงศึกษาธิการ และรัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรมเสนอ ซึ่งทางกระทรวงศึกษาฯ ได้จัดทำมาตรการช่วยเหลือค่าใช้จ่ายในการเรียนรู้เพื่อบรรเทาภาระค่าใช้จ่ายต่างๆของนักเรียน ครู และผู้ปกครองในสถานการณ์โควิด ซึ่งจะครอบคลุมทั้งโรงเรียนสังกัดสำนักงานคณะกรรมการการศึกษาขั้นพื้นฐาน (สพฐ.) สำนักงานคณะกรรมการการอาชีวศึกษา (สอศ.) สำนักงานคณะกรรมการส่งเสริมการศึกษาเอกชน (สช.) โรงเรียนสังกัดกทม.และโรงเรียนในสังกัดองค์กรปกครองส่วนท้องถิ่น (อปท.) ขณะที่ ทางกระทรวงการอุดมศึกษาฯ ได้เตรียมมาตรการซึ่งครอบคลุมสถาบันอุดมศึกษาทั้งของรัฐและเอกชน โดยสถาบันอุดมศึกษาภาครัฐ จะมีการลดค่าเล่าเรียน และค่าธรรมเนียมการศึกษา โดยกำหนดเป็น 3 ขั้น ได้แก่ ขั้นที่ 1 ส่วนที่ไม่เกิน 50,000 บาท ลดค่าเล่าเรียน/ค่าธรรมเนียมการศึกษา ร้อยละ 50 ขั้นที่ 2 ตั้งแต่ 50,001-100,000 บาท ลดร้อยละ 30 และขั้นที่ 3 ตั้งแต่ 100,001 บาทขึ้นไป ลดร้อยละ 10 โดยรัฐบาลจะสนับสนุนงบประมาณสำหรับส่วนลดนี้ ร้อยละ 60 และสถาบันอุดมศึกษาสมทบ ร้อยละ 40
ในส่วนของสถาบันอุดมศึกษาเอกชน รัฐบาลจะสนับสนุนลดค่าเล่าเรียน/ ค่าธรรมเนียมการศึกษา คนละ 5,000 บาท และให้ทางสถาบันอุดมศึกษาเอกชนแต่ละแห่งพิจารณาลดค่าเล่าเรียนเพิ่มเติม และสนับสนุนมาตรการอื่นๆ เช่น ขยายเวลาผ่อนชำระ หรือผ่อนจ่ายค่าธรรมเนียมการศึกษา ตั้งกองทุนสนับสนุนการศึกษา จัดหาอุปกรณ์/ โปรแกรมคอมพิวเตอร์สำหรับนักศึกษายืมเพื่อใช้ในศึกษาออนไลน์ ส่วนลดค่าหอพักนักศึกษา จัดสวัสดิการพิเศษกรณีนักศึกษาป่วยด้วยโรคโควิด-19 เป็นต้น
“การช่วยเหลือค่าใช้จ่ายด้านการศึกษาของบุตรหลานจะช่วยบรรเทาภาระค่าใช้จ่ายของผู้ปกครองได้อย่างมาก ซึ่งเป็นอีกมาตรการเร่งด่วนที่นายกรัฐมนตรีเร่งรัดให้เกิดผลในทางปฏิบัติ ทั้งนี้ มาตรการที่ท่านนายกได้เห็นชอบในหลักการครั้งนี้ จะนำเข้าให้ที่ประชุมคณะรัฐมนตรี (ครม.) พิจารณาในวันที่ 27 ก.ค.ต่อไป” นางสาวรัชดาฯ กล่าว
-------------